C 132/208
MT
Il-Ġurnal Uffiċjali tal-Unjoni Ewropea
24.3.2022
Il-Ħamis 7 ta’ Ottubru 2021
P.
billi fit-30 ta' Settembru 2021, il-Ministeru għall-Affarijiet Barranin tal-Etjopja ddikjara seba' membri tal-persunal tan-NU (mill-Unicef, l-Uffiċċju tal-Kummissarju Għoli tan-NU għad-Drittijiet tal-Bniedem (OHCHR) u l-UNOCHA) personae non gratae fl-Etjopja;
Q.
billi kien hemm restrizzjonijiet u waqfien intermittenti tal-internet u tat-telekomunikazzjonijiet fit-Tigray u fir-reġjuni ġirien; billi ġurnalisti ġew attakkati u diversi liċenzji ta' stabbilimenti tal-media ġew sospiżi, u dan ixekkel il-kapaċità li tiġi mmonitorjata s-sitwazzjoni fil-post; billi s-servizzi bażiċi, inklużi l-elettriku u s-servizzi bankarji, għadhom ristretti;
R.
billi l-istat attwali tan-nuqqas ta' stabbiltà fl-Etjopja huwa r-riżultat ta' storja twila ta' diviżjoni etnika u tensjoni etnika;
S.
billi l-unità tal-Etjopja, bħala stat multietniku, hija ta' importanza kbira ħafna għall-istabbiltà tar-reġjun u tal-kontinent Afrikan kollu kemm hu;
T.
billi b'popolazzjoni ta' aktar minn 110 miljun ruħ u l-fatt li tinsab strateġikament qrib il-Qarn tal-Afrika, l-Etjopja hija pajjiż ewlieni fil-kontinent Afrikan u sieħba potenzjali ta' importanza strateġika għall-UE u l-Istati Membri tagħha;
U.
billi bħala d-donatur umanitarju ewlieni fid-dinja, l-UE tkompli tesprimi solidarjetà ma' dawk fil-bżonn permezz tal-finanzjament umanitarju tagħha; billi mill-bidu tal-kunflitt fl-Etjopja, l-UE kompliet tippromwovi b'mod konsistenti aċċess umanitarju sħiħ u mingħajr xkiel f'konformità mad-dritt umanitarju internazzjonali;
V.
billi l-komunikazzjoni adottata dan l-aħħar dwar l-azzjoni umanitarja tal-UE tipprevedi t-tisħiħ tal-proċessi li jpoġġu l-promozzjoni u l-applikazzjoni tad-dritt umanitarju internazzjonali b'mod konsistenti fil-qalba tal-azzjoni esterna tagħna;
W. billi l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali (NDICI-Ewropa Globali) iqis l-iżvilupp tal-bniedem, il-governanza u l-konsolidazzjoni tal-paċi fl-Etjopja bħala oqsma ta' prijorità għal azzjoni, b'65 % tal-programm indikattiv pluriennali ddedikat għal dawn l-oqsma; X.
billi l-Kummissjoni inkludiet azzjonijiet umanitarji b'valur ta' EUR 5 miljun fl-Amhara u fl-Afar sabiex tindirizza l-iżviluppi reċenti tal-kriżi, bħala parti mill-finanzjament umanitarju totali li diġà ġie mobilizzat u kkuntrattat fl-2021, u li jammonta għal EUR 53,7 miljun, biex jiġu appoġġjati l-persuni fil-bżonn fl-Etjopja; billi ġew mobilizzati EUR 118-il miljun għall-assistenza lir-rifuġjati tat-Tigray u tal-Etjopja fis-Sudan; billi b'riżultat tal-kunflitt li għaddej, l-UE pposponiet l-iżborżi tal-appoġġ baġitarju lill-Etjopja;
Y.
billi f'Settembru 2021 l-UE ppruvat torganizza pont umanitarju bl-ajru permezz tad-Direttorat Ġenerali għall-Protezzjoni Ċivili u l-Operazzjonijiet tal-Għajnuna Umanitarja Ewropej (DĠ ECHO) tal-Kummissjoni sabiex twassal prodotti umanitarji meħtieġa b'mod urġenti lir-reġjun tat-Tigray, iżda ffaċċjat ostakli kbar mill-Gvern Etjopjan; billi b'riżultat ta' dan twettqet titjira ta' pont umanitarju waħda biss tal-UE, bi proporzjon żgħir biss tal-merkanzija umanitarja tagħha kkonsenjata;
Z.
billi fil-21 ta' Ġunju 2021 l-UE ħatret lil Annette Weber bħala r-Rappreżentant Speċjali l-ġdid tal-UE għall-Qarn tal-Afrika; billi wara mandat mill-VP/RGħ, il-Ministru għall-Affarijiet Barranin Finlandiż Pekka Haavisto żar ir-reġjun darbtejn aktar kmieni din is-sena biex jiddiskuti l-kriżi li għaddejja fl-Etjopja u l-impatti reġjonali tagħha;
AA. billi fis-26 ta' Awwissu 2021, l-Unjoni Afrikana ħatret lill-ex President Niġerjan Olusegun Obasanjo bħala medjatur għall-kunflitt; AB. billi f'Diċembru 2018 il-Gvern tal-Etjopja li kien għadu kif inħatar waqqaf il-Kummissjoni għar-Rikonċiljazzjoni Etjopjana u l-Ministeru għall-Paċi; billi s'issa, iż-żewġ istituzzjonijiet naqsu milli jonoraw il-mandati inizjali tagħhom li jinkoraġġixxu l-paċi u jipprevjenu u jsolvu l-kunflitt armat fl-Etjopja fl-ambjent diffiċli wara l-ħolqien tagħhom; AC. billi matul il-kunflitt li għaddej, il-Partit għall-Prosperità Etjopjana, immexxi minn Abiy Ahmed, iddikjara lilu nnifsu r-rebbieħ ta' elezzjoni ġenerali li kienet ibbojkottjata u li r-riżultat tagħha kien ikkundannat minn xi partiti tal-oppożizzjoni; billi ma kien hemm l-ebda proċess elettorali fit-Tigray; billi l-UE ma bagħtitx missjoni ta' osservazzjoni elettorali;